Opatrenie
Ministerstva financií Slovenskej republiky
zo 16. júna 2010
 č. MF/15653/2010-74,
ktorým sa mení a dopĺňa opatrenie Ministerstva financií Slovenskej republiky zo 16. decembra 2002 č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v znení neskorších predpisov

Ministerstvo financií Slovenskej republiky podľa § 4 ods. 2 zákona č. 431/2002 Z. z. o účtovníctve v znení neskorších predpisov  ustanovuje:

Čl. I

	Opatrenie Ministerstva financií Slovenskej republiky zo 16. decembra 2002 č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva (oznámenie č. 740/2002 Z. z.) v znení opatrenia z 11. decembra 2003 č. 25167/2003-92 (oznámenie č. 560/2003 Z. z.), opatrenia z  24. novembra 2004 č. MF/10069/2004-74 (oznámenie č. 689/2004   Z. z.),  opatrenia zo 14. decembra   2005 č. MF/26670/2005-74 (oznámenie č. 616/2005 Z. z.), opatrenia z 12. decembra 2006 č. MF/25814/2006-74 (oznámenie č. 671/2006 Z. z.),  opatrenia z  5. decembra 2007 č. MF/16317/2007-74 (oznámenie č. 602/2007 Z. z.), opatrenia z  27. novembra 2008 č. MF/23535/2008-74 (oznámenie č. 509/2008 Z. z.), opatrenia z 12. marca 2009 č. MF/10531/2009-74  (oznámenie č.104/2009 Z. z.)  a opatrenia z 3. decembra 2009 č. MF /26312/2009-74 (oznámenie č. 518/2009 Z. z.) sa mení a dopĺňa takto:

1.	Za § 30b sa vkladá § 30c, ktorý vrátane nadpisu znie:

„§ 30c
Účtovanie koncesie u koncesionára

(1) Na účely účtovania koncesie u koncesionára sa rozumie
a)	koncesnou zmluvou zmluva uzatvorená medzi verejným obstarávateľom19c) alebo obstarávateľom19d) a koncesionárom19e) na uskutočnenie stavebných prác alebo zmluva uzavretá medzi verejným obstarávateľom alebo obstarávateľom a koncesionárom na poskytnutie služieb podľa osobitného predpisu19f),
b)	koncesiou na stavebné práce s rizikom dopytu zhotovenie diela koncesionárom spojené s rizikom dopytu, ktoré znáša koncesionár, a to podľa podmienok dohodnutých v koncesnej zmluve,  
c)	rizikom dopytu riziko spojené s nadobudnutím  práva na poberanie úžitkov z diela v rozsahu, v ktorom je  koncesionárovi poskytnuté  ako protiplnenie za  zhotovenie diela a hodnota úžitkov závisí od dopytu po užívaní diela,
d)	koncesiou na stavebné práce s rizikom dostupnosti zhotovenie diela  koncesionárom spojené s rizikom dostupnosti, a to podľa podmienok dohodnutých v koncesnej zmluve,
e)	rizikom dostupnosti riziko spojené s nadobudnutím práva na peňažné plnenie od verejného obstarávateľa alebo obstarávateľa v rozsahu, v ktorom je koncesionárovi poskytnuté za zhotovenie diela a práva na peňažné plnenie za poskytovanie služieb na zabezpečenie dostupnosti  diela, a to podľa podmienok dohodnutých  v koncesnej zmluve,
f)	koncesiou na služby nadobudnutie práva na využívanie poskytovaných služieb podľa osobitného predpisu19g),
g)	uvedením diela do užívania začiatok plynutia koncesnej lehoty19h) podľa koncesnej zmluvy.

(2) Na základe koncesie na stavebné práce s rizikom dopytu  sa v účtovníctve koncesionára účtuje o vybudovaní diela ako o zákazkovej  výrobe podľa § 30, ak verejný  obstarávateľ alebo obstarávateľ nadobúda vlastnícke právo k dielu na začiatku realizácie diela alebo jeho uvedením do užívania.  Na základe uvedenia diela do užívania  sa účtuje v prospech  vecne príslušného účtu účtovej skupiny 12 - Zásoby vlastnej výroby a na účtoch  časového rozlíšenia, na ktorých sa účtovali výnosy zo zákazky podľa § 30 ods. 14 so  súvzťažným zápisom na ťarchu účtu 041 – Obstaranie dlhodobého  nehmotného  majetku. Zároveň sa hodnota na účte 041 – Obstaranie dlhodobého  nehmotného  majetku  účtuje v prospech účtu 041 – Obstaranie dlhodobého  nehmotného  majetku  so súvzťažným zápisom na ťarchu účtu 014 – Oceniteľné  práva. Oceniteľné právo sa odpisuje podľa odpisového plánu počas koncesnej lehoty. V koncesnej zmluve dohodnuté  povinnosti spojené  s obnovou  diela alebo údržbou diela  sa v odhadnej výške výdavkov potrebných na splnenie  povinnosti  ku  dňu, ku ktorému sa zostavuje účtovná závierka,  účtujú postupom podľa § 19. Ak sú v koncesnej zmluve osobitne dohodnuté peňažné nároky za vykonanie údržby  diela  alebo obnovy diela, účtujú sa náklady na ich vykonanie  a s tým spojené  výnosy v čase  vykonania údržby diela alebo obnovy diela. Technické zhodnotenie diela sa účtuje metódou percenta dokončenia podľa § 30. Výnosy dosahované poberaním úžitkov z využívania diela sa účtujú do účtovného obdobia, s ktorým vecne a časovo súvisia na účte 602 – Tržby z predaja služieb.

(3) Na základe koncesie na stavebné práce s rizikom dostupnosti sa v účtovníctve koncesionára účtuje o vybudovaní diela ako o zákazkovej výrobe podľa § 30, ak verejný obstarávateľ alebo obstarávateľ nadobúda vlastnícke právo k dielu na začiatku realizácie diela alebo jeho uvedením do užívania. O  peňažných nárokoch za zhotovené dielo a o úrokoch vypočítaných metódou efektívnej úrokovej miery,  a to vo vecnej a časovej súvislosti,  sa účtuje na účte 311 – Odberatelia  ako o dlhodobej pohľadávke. O peňažných nárokoch za poskytované služby spojené  s dielom sa účtuje vo vecnej a časovej súvislosti počas obdobia od uvedenia diela do užívania do ukončenia koncesnej lehoty na ťarchu účtu 311 – Odberatelia so súvzťažným zápisom v prospech účtu 602 – Tržby z predaja služieb. V koncesnej zmluve dohodnuté povinnosti spojené s obnovou diela alebo údržbou diela sa  v odhadnej výške výdavkov potrebných na splnenie povinnosti ku dňu, ku ktorému sa zostavuje účtovná závierka, účtujú  postupom podľa § 19.  Ak sú v koncesnej zmluve osobitne dohodnuté peňažné nároky za vykonanie údržby diela alebo obnovy diela, účtujú sa  náklady na ich vykonanie a s tým spojené výnosy v čase vykonania údržby diela alebo obnovy diela. Technické zhodnotenie diela sa účtuje metódou percenta dokončenia podľa § 30. Výnosy z údržby diela alebo obnovy diela sa účtujú v prospech účtu 602 – Tržby z predaja služieb.

(4)  Na základe koncesnej zmluvy, v ktorej  koncesionár čiastočne preberá riziko dopytu a čiastočne riziko dostupnosti, sa účtuje v pomere prevzatého rizika dopytu  ako o oceniteľnom práve na účte 014 – Oceniteľné práva a v pomere prevzatého  rizika dostupnosti ako dlhodobej  pohľadávke na účte 311 – Odberatelia.

(5) V účtovníctve koncesionára sa náklady vzniknuté na zhotovenie diela účtujú na ťarchu účtu 042 – Obstaranie dlhodobého hmotného majetku, ak koncesionár je vlastníkom zhotovovaného diela a ostáva ním aj po ukončení koncesnej lehoty. Ku dňu  uvedenia diela do užívania  sa účtuje v prospech účtu 042 – Obstaranie dlhodobého hmotného majetku so súvzťažným zápisom na ťarchu účtu účtovej skupiny 02 - Dlhodobý hmotný majetok – odpisovaný a odpisuje sa podľa odpisového plánu postupom podľa § 20. Výnosy dosahované poberaním  úžitkov z užívania diela  alebo iné peňažné nároky vyplývajúce z koncesnej zmluvy sa účtujú vo vecnej a časovej súvislosti na príslušné účty účtovej skupiny 60 – Tržby za vlastné výkony a tovar. 

 (6) V účtovníctve koncesionára sa náklady vzniknuté na zhotovenie diela účtujú na ťarchu účtu 042 – Obstaranie dlhodobého hmotného majetku, ak koncesionár je vlastníkom zhotovovaného diela a ostáva ním do ukončenia koncesnej lehoty. Ku  dňu  uvedenia diela do užívania   sa účtuje v prospech účtu 042 – Obstaranie dlhodobého hmotného majetku so súvzťažným zápisom na ťarchu účtu účtovej skupiny  02 - Dlhodobý hmotný  majetok  - odpisovaný a odpisuje sa podľa odpisového plánu počas  koncesnej lehoty. Z dôvodu odovzdania majetku verejnému obstarávateľovi alebo obstarávateľovi po ukončení koncesnej lehoty sa účtuje vyradenie diela z účtovníctva na ťarchu účtu účtovej skupiny 08 – Oprávky k dlhodobému hmotnému majetku so súvzťažným zápisom v prospech účtu účtovej skupiny 02 – Dlhodobý hmotný majetok – odpisovaný. Výnosy dosahované poberaním úžitkov z užívania diela sa účtujú vo vecnej a časovej súvislosti na príslušné účty účtovej skupiny 60 – Tržby za vlastné výkony a tovar. 

(7) Na základe koncesie na služby sa v účtovníctve koncesionára účtujú náklady na služby vo vecnej a časovej súvislosti s dosahovanými výnosmi počas poberania úžitkov zo služieb alebo peňažných nárokov zo služieb od verejného obstarávateľa alebo obstarávateľa.“. 

Poznámky pod čiarou k odkazom 19c až 19h znejú:

„19c) § 6 zákona č. 25/2006 Z. z. o verejnom obstarávaní  a o zmene a doplnení niektorých zákonov v znení neskorších predpisov.
19d) § 8 zákona č. 25/2006 Z. z. v znení  neskorších predpisov.
19e) § 14 zákona č. 25/2006 Z. z. v znení  zákona č. 503/2009 Z. z.
19f) Zákon č. 25/2006 Z. z. v znení neskorších predpisov.
19g) § 15 ods. 2 zákona č. 25/2006 Z. z. v znení zákona č. 503/2009 Z. z.
19h) § 66 ods. 2 zákona č. 25/2006 Z. z. v znení zákona č. 503/2009 Z. z.“.

2.	 V § 34 ods. 1 sa za druhú vetu  vkladá nová  tretia veta, ktorá znie:

„Úroky z úverov sa účtujú vo vecnej  a časovej súvislosti do nákladov s výnimkou úrokov z úverov, ktoré sa  účtovná jednotka rozhodla do  času uvedenia dlhodobého nehmotného  majetku do užívania účtovať ako  súčasť  nákladov súvisiacich s obstaraním dlhodobého  nehmotného  majetku.“.

3.	V  § 37 ods. 10  a 11 posledná  veta znie:
„Vzniknutý záporný goodwiill   sa jednorazovo odpíše v prospech účtu 551 – Odpisy dlhodobého  nehmotného majetku a dlhodobého hmotného majetku  so  súvzťažným zápisom  na ťarchu účtu 075 – Oprávky ku  goodwillu.“.

4.	 Za § 86g sa vkladá § 86h, ktorý vrátane nadpisu znie:
„§ 86h
Prechodné ustanovenie k úpravám účinným od 1. júla 2010

Ustanovenia § 30c,  § 34 ods.1 a § 37 ods.10 a 11 v znení  účinnom od 1. júla 2010 sa prvýkrát použijú pri zostavovaní účtovnej závierky za účtovné obdobie, ktoré končí po 30. júni 2010.“.

Čl. II

Toto opatrenie nadobúda účinnosť 1. júla  2010.

								Ján Počiatek
								minister financií